《送敷竺昙住义乌双林寺二十韵》
明代·唐之淳

双林古名刹，婺女之乌伤。云出汉水白，云归山气黄。

维昔传大士，依山开道场。六时动天乐，草木生妙香。

峰头七佛塔，塔下双神堂。堂中席久虚，猿鹤愁怨望。

吾师霞外秀，六十须眉苍。祝发石桥左，挂衣双涧傍。

小笠冒暑雨，轻袍带晨霜。手持文部檄，脚踏龙河航。

访我玄津西，送之钟山阳。是时五月朔，绿树薰风凉。

薝葡白胜云，菖蒲过人长。我留看归去，迟回以彷徨。

师行过越乡，烦师一徜徉。乡中多亲友，念我几回肠。

为我少安慰，令我羁思忘。马群有骐骥，羽族有凤凰。

览德匪称力，如火不用光。大士迟师久，勉哉宜自彊。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。